VSL sklep IV Cpg 1538/2015, enako tudi IV Cpg 1540/2015
Sodna praksa višjih sodišč, 2015-11-18

Nada Mitrović (preds.), Renata Horvat (poroč.), Tadeja Zima Jenull

predlog za začetek postopka izbrisa - izbris iz sodnega registra brez likvidacije - upravičeni predlagatelj - lastnik objekta na naslovu, ki je v sodni register vpisan kot poslovni naslov pravne osebe - upnik

Lastnik objekta, ki je hkrati upnik pravne osebe, ne more predlagati izbrisa le-te iz sodnega registra brez likvidacije.

Pritožba se zavrne in se izpodbijani sklep potrdi.

1. Sodišče prve stopnje je z izpodbijanim sklepom zavrnilo predlog za začetek postopka izbrisa subjekta vpisa X, d. o. o., matična številka 000 iz sodnega registra brez likvidacije, ki ga je vložil predlagatelj A. A.

2. Predlagatelj je proti sklepu pravočasno vložil pritožbo iz vseh pritožbenih razlogov. Pritožbenemu sodišču predlaga, da pritožbi ugodi ter izpodbijani sklep spremeni tako, da predlogu predlagatelja za začetek postopka izbrisa subjekta vpisa X, d. o. o., iz sodnega registra brez likvidacije ugodi, podrejeno pa, da izpodbijani sklep razveljavi in zadevo vrne sodišču prve stopnje v novo odločanje.

4. Pritožbeno sodišče ugotavlja, da je predlagatelj v predlogu navedel, da je subjekt vpisa prijavljen na M., kjer je objekt, katerega lastnik je, da je subjektu vpisa dovolil poslovanje z overjenim soglasjem na UE ... za določen čas oziroma za čas, ko plačajo. Ker mu je podjetje dolžno in ne plačuje svojih obveznosti, želi kot lastnik nepremičnine, da se nemudoma izbriše iz njegovega naslova. Navedel je še, da podjetje ne sprejema oziroma dviguje pošte pri njem.

5. Predlagatelj je torej med drugim trdil, da je upnik subjekta vpisa X, d. o. o. V skladu z določbo tretjega odstavka 433. člena Zakona o finančnem poslovanju, postopkih zaradi insolventnosti in prisilnem prenehanju (ZFPPIPP) začetka postopka izbrisa iz sodnega registra brez likvidacije ne more predlagati niti družbenik niti upnik pravne osebe. Ker je predlagatelj A. A. upnik subjekta vpisa, katerega izbris predlaga, ni upravičen predlagatelj začetka postopka izbrisa subjekta vpisa iz sodnega registra brez likvidacije.

6. Določba prvega odstavka 433. člena ZFPPIPP, po kateri začetek postopka izbrisa lahko predlaga oseba, ki je lastnik objekta na naslovu, ki je v sodni register vpisan kot poslovni naslov pravne osebe, ne izključuje uporabe določbe tretjega dostavka 433. člena ZFPPIPP. Lastnik objekta iz prvega odstavka 433. člena ZFPPIPP, ki je hkrati upnik pravne osebe, tako ne more predlagati izbrisa le-te iz sodnega registra brez likvidacije.

7. Odločitev sodišča prve stopnje o zavrnitvi predloga za začetek postopka izbrisa subjekta vpisa iz sodnega registra brez likvidacije se torej že iz navedenega razloga izkaže kot pravilna. Pritožbeno sodišče zato na ostale pritožbene navedbe ni odgovarjalo.

8. Pritožbeno sodišče je glede na navedeno pritožbo zavrnilo in izpodbijani sklep potrdilo (2. točka 39. člena ZSReg), ko je pred tem ugotovilo, da tudi ni podan nobeden od pritožbenih razlogov, na katere pritožbeno sodišče pazi po uradni dolžnosti (drugi odstavek 350. člena ZPP v zvezi z 19. členom Zakona o sodnem registru – ZSReg in 37. členom Zakona o nepravdnem postopku – ZNP).

ZSReg člen 39. ZFPPIPP člen 433, 433/1, 433/3.

Opr. št: IV Cpg 1540/2015, ECLI:SI:VSLJ:2015:IV.CPG.1540.2015

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.